Filipo la 6-a (Francio)

Filipo la 6-a de Francio (n. en 1293 - m. la 22-an de aŭgusto 1350 en Nogent-le-Roi), alinomita Filipo de Valois (franclingve Philippe VI de Valois) estis la reĝo de Francio ekde 1328 ĝis 1350. Li estis la unua franca reĝo, kiu devenis de la Valois-branĉo de la kapetida dinastio.

Filipo estis la plej aĝa filo de Karlo de Valois, la duenaskita frato de Filipo la 4-a la Bela. Li estis do la kuzo de la tri filoj de Filipo la 4-a (Ludoviko la 10-a, Filipo la 5-a kaj Karlo la 4-a), kiuj sinsekve reĝis Francion inter 1314 kaj 1328.

Kiam mortis sen heredanto Karlo la 4-a en 1328, la heredado estis rifuzita al Eduardo la 3-a de Anglio pro la salfranka leĝo, kiu malpermesis la heredadon de franca reĝeco per virino. La trono anstataŭe iris al Filipo la 6-a. Tiu kontestita heredado estis la ĉefa kaŭzo de la Centjara milito, kiu ekis dum la reĝado de Filipo.

La fino de la reĝado de Filipo estis plie markita en 1349 de la komenco de la "nigra morto", tio estas vasta eŭropa epidemio de pesto.

 Vidu ankaŭ 
 Listo de monarkoj de Francio

Kategorio:Dinastio de Valois
Kategorio:Francaj reĝoj